
Οι επόμενες εκατόν και κάτι μέρες 


Μ έσα στις επόμενες εκατό και κάτι 
μέρες συμπυκνώνεται μια διαδικα- 
σία δια μέσω της οποίας δεκαετίες 
εθνοφυλετικών προβλημάτων στην Κύπρο 
θα δουν είτε μια λύση είτε μια προέκταση της 
διχοτόμησης, ενορχηστρωμένης από τα εθνι- 
κιστικά κινήματα των δυο κοινοτήτων. 

Μέσα σε αυτή τη διαδικασία, οι διάφοροι 
παίκτες παίζουν από κατανοητά μέχρι ακα- 
τανόητα παιγνίδια, κεντρικό όμως σημείο 
αυτών των αντιπαραθέσεων είναι είτε ο 
τερματισμός είτε η συνέχεια των εθνικών, 
φυλετικών, θρησκευτικών και άλλων κρίσεων 
οι οποίες οργανώθηκαν και έδωσαν το στίγ- 
μα τους κατά τη διάρκεια του εικοστού και 
αρχές του εικοστού πρώτου αιώνα. Αυτό 
θα πρέπει να τερματιστεί μια για πάντα για 
να μπορέσουμε να προχωρήσουμε σε μια 


κοινωνία η οποία επιτέλους θα πρέπει να 
εγκαταλείψει όλο αυτό τον όλεθρο που συσ- 
σώρευσε το παρελθόν μας. Η επιμονή για 
επανάληψη του παρελθόντος από τις εθνι- 
κιστικές δυνάμεις θα πρέπει να μας οπλίσει 
με μια θέληση, τόσο καταλυτική ώστε να 
ρίξει όλα τα οδοφράγματα και να ενώσει 
την Κύπρο. 

Οι δρόμοι με εμπόδια δεν έχουν καμιά 
θέση στη Κύπρο ασχέτως ότι κάποιοι τα 
χρειάζονται λόγω του ότι έχουν κτίσει μια ιδε- 
ολογία της οποίας αυτά είναι αναπόσπαστο 
κομμάτι. 

Ας τραβήξουμε επομένως τον δικό μας 
δρόμο για την επανένωση της Κύπρου και 
ας αφήσουμε τις εθνοφυλετικές διαιρέσεις 
ως η φαντασίωση κάποιων οι οποίοι υπήρ- 
ξαν μόνο ως οπισθοδρομικοί. 



1η Νοεμβρίου: Δικοινοτικοί περίπατοι στην ιστορία μας 


Κανένας μας δεν μπορούσε καν να διανοηθεί ότι ο Παύλος και η Αντρούλλα θα ανα- 
γκάζονταν να ζήσουν μια τόσο μεγάλη απώλεια. Η πλατφόρμα δεν είναι πια η ίδια 
μετά την απώλεια του Τεύκρου Παύλου. Χάθηκε ένα από τα παιδιά μας. Είναι 
δύσκολο για όλους εμάς να αντιμετωπίσουμε ένα τέτοιο ζήτημα με τις περίπλοκες 
διαστάσεις του. Σε μια τέτοια περίπτωση κανείς δεν ξέρει τι ακριβώς πρέπει να 
κάνει. Οι γονείς του Τεύκρου αισθάνθηκαν την ανάγκη να μιλήσουν για πρώτη φορά. 
Το κείμενο του Παύλου και της Αντρούλλας σχετικά με το θέμα παραθέτουμε στη 
σελίδα 8 



Χίλια, μύρια κύματα... 


“Η εκπαίδευση σε καμία πε- 
ρίπτωση δεν μπορεί να είναι 
ουδέτερη. Η εκπαίδευση είτε 
υπηρετεί το εΐθΐυε ηυο, είτε το 
αλλάζει. Υπηρετεί είτε τον τρό- 
πο που είναι τα πράγματα, ή 
το πώς θα μπορούσαν να γί- 
νουν. [...] Είναι μύθος ότι μπο- 
ρεί κανείς να είναι ουδέτερος, 
και αυτοί που φωνάζουν και 
καλούν για ουδετερότητα, στην 
πραγματικότητα, μας καλούν 
και μας φωνάζουν να μην πει- 
ράξουμε το καθεστώς, την 
ισχύουσα τάξη πραγμάτων.” 
(ΒΜΙ ΑγθΓδ, συνέντευξη στην 
εφημ. “Πολίτης”, 28/06/09) 

Το εκπαιδευτικό σύστημα κά- 
θε κράτους, μέσω της δομής 
και του αναλυτικού προγράμα- 
τος - “κρυφού” και επίσημου- 
, εκφράζει και τίθεται στην υπη- 
ρεσία των εκάστοτε ισχύουσων 
πολιτικών ισορροπιών και των 
πολιτικών -με την ευρύτερη έν- 
νοια- στόχων που επιβάλλουν 
κάθε φορά οι εσωτερικές και οι 
διεθνείς εξελίξεις. Στην Κύπρο, 
η εκπαίδευση, η οποία ήταν 
ανέκαθεν χωριστή, καλούνταν 
να εκφράσει και να υπηρετήσει 
τους στόχους και τους “πό- 
θους” των δύο κοινοτήτων, οι 
οποίοι ήδη από τις αρχές της 
βρετανικής κυριαρχίας ήταν 
ανταγωνιστικοί. Όσον αφορά 
στην ε/κ κοινότητα, η παιδεία 
-υπό την κηδεμονία της Εκκλη- 
σίας- ήδη από το τέλος της 
οθωμανικής κυριαρχίας εξέ- 
φραζε και υπηρετούσε το ιδε- 
ολόγημα του “προαιώνιου” πό- 
θου των Ελλήνων της Κύπρου 
για ένωση με την “μητέρα πα- 
τρίδα”. 

Το 1960, με την ίδρυση της 
Κυπριακής Δημοκρατίας, η 
"Ενωση” αποκλείεται μεν ως 
πολιτική λύση, όχι όμως ως πο- 
λιτική επιδίωξη: οι πρώην ηγέ- 
τες της Ε.Ο.Κ.Α. καλούνται τώ- 
ρα να συμμετάσχουν σ' ένα 
κράτος, το οποίο δεν επεδίω- 
ξαν και κάποιοι απ' αυτούς δια- 
τηρούν ένοπλες, παρακρατικές 
ομάδες με στόχο τη συνέχιση 
του “αγώνα”, ο οποίος χάθηκε 
με την ίδρυση του ανεξάρτητου 
κράτους. 0 πολιτικός αρχηγός 
της Ε.Ο.Κ.Α. και θρησκευτικός 


ηγέτης της ε/κ κοινότητας είναι 
ο πρόεδρος του νέου κράτους. 
Η ελίτ της ε/κ κοινότητας θε- 
ωρεί το κυπριακό κράτος ελ- 
ληνο - κυπριακό (κάτι που γί- 
νεται πράξη ιδιαίτερα μετά το 
1964) και μεγάλο μέρος της 
εξακολουθεί να είναι προσκολ- 
λημένο στην ιδέα της "Ενω- 
σης”. Έτσι η προ του 1960 κα- 
τάσταση κληροδοτείται στο νέο 
κράτος: η ε/κ παιδεία εξακο- 
λουθεί να είναι ελληνοκεντρική 
με ιδεολογικό προσανατολισμό 
την "Ενωση” και γενικά προω- 
θείται η πλήρης ταύτισή της με 
την παιδεία του ελληνικού κρά- 
τους. Μάλιστα κατά την περίο- 
δο της Χούντας παρατηρείται 
στην Κύπρο κλιμάκωση της 
προσπάθειας αποσιώπησης και 
καταπίεσης όποιας φωνής δια- 
φωνούσε με την ταύτιση του 
ε/κ εκπαιδευτικού συστήματος 
με το ελληνικό. 

Ο πρώτος Υπουργός Παιδεί- 
ας, Κ. Σπυριδάκις, ο οποίος 
προώθησε έντονα αυτό τον 
προσανατολισμό στην ε/κ παι- 
δεία, δήλωνε το 1969: “Πι- 
στεύω στην αναγκαιότητα του 
εθνικού προσανατολισμού της 
παιδείας και στις διασυνδέσεις 
της με την παιδεία της Ελλά- 
δας. [...] η Κυπριακή εκπαιδευ- 
τική πολιτική υπήρξε πάντοτε η 
εκπαιδευτική πολιτική της Ελ- 
λάδας, Δεν μπορώ να συμφω- 
νήσω ότι πρέπει να αλλάξουμε 
την εκπαιδευτική μας πολιτική, 
διότι αυτό θα ήταν πλήγμα 
στην εθνική μας πολιτική γενι- 
κότερα. Σε τελική ανάλυση, τι 
είναι αυτό που μας συνδέει με 
την Ελλάδα; Δεν είναι το κοινό 
αίμα, η κοινή γλώσσα, η κοινή 
κουλτούρα/παιδεία και, μελ- 
λοντικά, μετά τηνΈνωση, κοινή 
ζωή; Γιατί θέλουμε ξεχωριστή 
παιδεία; Τι θα μας απομείνει 
στη διασύνδεσή μας με την Ελ- 
λάδα, αν εγκαταλειφθεί ο θε- 
σμός της παιδείας και γενικό- 
τερα του πολιτισμού και της 
ιστορικής παράδοσης;” 
(ΡβΓδίθηίδ, 1981, σελ. 103) 

Το 1974 αποτελεί ορόσημο 
για την οικονομική, πολιτική 
και κοινωνική ζωή του τόπου 
και δημιουργούνται νέες συν- 


θήκες και ανάγκες στις οποίες 
η εκπαίδευση καλείται να αντα- 
ποκριθεί. 0 ελληνικός εθνικι- 
σμός δέχεται το σοβαρότερο 
πλήγμα στην ιστορία του, κα- 
θώς ενταφιάζεται το αίτημα 
της Ένωσης και ο κυρίαρχος 
εθνικιστικός λόγος αναγκάζεται 
να οικοδομηθεί πάνω στην 
πραγματικότητα της ανεξαρ- 
τησίας.Έτσι, η ε/κ παιδεία εξα- 
κολουθεί να είναι εθνικιστική, 
αλλά ελληνοκυπροκεντρική τώ- 
ρα, αφού καλείται να εξυπη- 
ρετήσει τον πρωταρχικό στόχο 
της ε/κ κοινότητας “Δεν ξεχνώ 
και αγωνίζομαι” για να επιτευ- 
χθεί η “απελευθέρωση από τον 
βάρβαρο Τούρκο εισβολέα”. 
Παράλληλα επιχειρείται μια συ- 
νολική μεταρρύθμιση του εκ- 
παιδευτικού συστήματος υπό 
τον τότε Υπουργό Παιδείας Χρ. 
Σοφιανό (1976-1980), με στό- 
χο την “εκδημοκρατικοποίηση” 
και τον “εκσυγχρονισμό” της 
Παιδείας. Το εγχείρημα αυτό 
περιλάμβανε ανάμεσα σε άλλα 
προτάσεις που διαφοροποιού- 
σαν το ε/κ από το ελληνικό 
σχολείο και μπορεί επομένως 
να θεωρηθεί ως μια προσπά- 
θεια που σηματοδοτεί την 
απαρχή της αποδέσμευσης της 
Κυπριακής Δημοκρατίας από 
το κράτος της Ελλάδας, όμως 
δεν αμφισβητεί ουσιαστικά τον 
εθνικισμό που καλλιεργεί το ε/κ 
σχολείο. Η μεταρρύθμιση του 
Σοφιανού συνάντησε αντιδρά- 
σεις κι ο ίδιος ανπκαταστάθηκε 
λόγω της αντίδρασης συντηρη- 
τικών και αντιδραστικών πα- 
ραγόντων, οπαδών της απόλυ- 
της ταύτισης της παιδείας της 
Κύπρου μ' εκείνη της Ελλάδας. 
Έτσι το ε/κ σχολείο παρέμεινε 
προσηλωμένο στην αντιδραστι- 
κή και συντηρητική εθνικοθρη- 
σκευτική ιδεολογία, ακόμα και 
όταν, αργότερα, το ελληνικό 
κράτος επιχείρησε να μεταρ- 
ρυθμίσει το ελληνικό εκπαιδευ- 
τικό σύστημα με στόχο μια Νεο- 
ουμανιστική παιδεία απορρί- 
πτονταςτη στενή κλασική - ελ- 
ληνική έννοια της ανθρωπιστι- 
κής παιδείας, στην οποία επέ- 
μενε μέχρι πρόσφατα το ε/κ 
σχολείο. 


της Ευγενίας Νικηφόρου 

Η έξαρση του εθνικισμού που 
χαρακτηρίζει τη δεκαετία του 
1990 (κρίση σταΊμια, δολοφο- 
νία των Ισαάκ και Σολωμού, 3- 
300, μεγάλες αντικατοχικές 
διαδηλώσεις) σαφέστατα αντα- 
νακλάται στην ε/κ εκπαίδευση, 
αλλά ταυτόχρονα τροφοδοτεί- 
ται κι απ' αυτήν. Τη δεκαετία 
αυτή παρατηρείται μια οπισθο- 
χώρηση στη διαδικασία απο- 
δέσμευσης του ε/κ σχολείου 
από το ελληνικό και μια μανιώ- 
δης προσήλωση στα ελληνοχρι- 
στιανικά ιδεώδη, η οποία επι- 
τυγχάνεται κυρίως μέσω του 
“κρυφού” αναλυτικού προ- 
γράμματος. Το ε/κ σχολείο, ιδι- 
αίτερα με Υπουργό Παιδείας 
την Κλαίρη Αγγελίδου, επιχει- 
ρείται να μετατραπεί και πάλι, 
όπως πριν από το 1974, σε ένα 
χώρο εθνικού και θρησκευτικού 
φρονηματισμού μέσα από την 
προώθηση του “ελληνοκεντρι- 
σμού” ως επίσημου στόχου. 

Η απαρχή της διαδικασίας 
ρήξης με τον εθνικισμό και ελ- 
ληνοκεντρισμό στην ε/κ εκπαί- 
δευση και κοινότητα γενικότε- 
ρα εντοπίζεται στις αρχές της 
δεκαετίας του 2000 και πιο 
συγκεκριμένα το 2003, όταν 
με πρόταση του Υπουργού Παι- 
δείας Πεύκιου Γεωργιάδη εκ- 
πονείται από την Επιτροπή Εκ- 
παιδευτικής Μεταρρύθμισης 
(τη λεγάμενη επιτροπή των 
“Επτά Σοφών”) μια ολοκληρω- 
μένη μελέτη για ολική μεταρ- 
ρύθμιση του ε/κ εκπαιδευτικού 
συστήματος, η οποία προτείνει 
σαφώς “την απάλειψη των στε- 
νά εθνοκεντρικών, μονοπολιτι- 
σμικών και κατ' επέκταση εθνι- 
κοδυιστικών στοιχείων” από το 
ε/κ εκπαιδευτικό σύστημα (Εκ- 
θεση Επιτροπής Εκπαιδευτικής 
Μεταρρύθμισης, σελ. 94). Η 
φέρελπις αυτή προσπάθεια συ- 
νάδει με τα επίσης αισιόδοξα 
μηνύματα προόδου όσον αφο- 
ρά στην επίλυση του Κυπρια- 
κού λόγω των συνομιλιών και 
του ανοίγματος των οδοφραγ- 
μάτων. Ωστόσο μεσολάβησε το 
δημοψήφισμα του 2004 και η 
στασιμότητα που επέφερε σ' 
ό,τι αφορά στην επίλυση του 
Κυπριακού, αντανακλάται και 

στο επίπεδο της εκπαίδευσης. Έτσι 
τα επόμενα χρόνια η διαδικασία της 
εκπαιδευτικής μεταρρύθμισης ουσια- 
στικά “παγοποιείται”, μέχρι το 2007 
οπόταν ο σημερινός Υπουργός Παι- 
δείας, ο πρώτος Υπουργός Παιδείας 
που δεν έτυχε έγκρισης από την Εκ- 
κλησία, ανέλαβε να υλοποιήσει την 
εκπαιδευτική μεταρρύθμιση και ήρθε 
ως ένα βαθμό σε ρήξη με το αντιδρα- 
στικό - εκκλησιαστικό και πολιτικό - 
κατεστημένο που επιθυμεί τη διαιώ- 
νιση του εθνικισμού μέσα από το ε/κ 
σχολείο. 

Σήμερα είναι σαφές πως η εκπαι- 
δευτική μεταρρύθμιση αποτελεί μο- 
νόδρομο. Το ε/κ σχολείο οφείλει να 
προετοιμάσει τους πολίτες που θα ζή- 
σουν σ' ένα πολυπολιτισμικό κόσμο. 
Χρειαζόμαστε ένα σχολείο δημοκρα- 
τικό, που ενσωματώνει και δεν απο- 
κλείει, που δεν θρηκεύεται αλλά σέβε- 
ται τη θρησκευτική και όποια άλλη 
ετερότητα. Ένα σχολείο που δημιουρ- 
γεί κριτικά σκεπτόμενους, συνειδητο- 
ποιημένους και ενεργούς πολίτες. Ανε- 
ξάρτητα λοιπόν από το μέλλον του 
κυπριακού προβλήματος, το ε/κ σχο- 
λείο οφείλει να προχωρήσει προς αυτή 
την κατεύθυνση. Από την άλλη όμως, 
δεν πρέπει να ξεχνάμε ότι η όποια εκ- 
παιδευτική μεταρρύθμιση δεν μπορεί 
να επιτύχει χωρίς την επίλυση του κυ- 
πριακού προβλήματος. Είναι σαφές 
επομένως πως η ε/κ εκπαίδευση, ενό- 
ψει του σημερινού πολιτικού στόχου 
της επανάνωσης, δεν μπορεί να είναι 
ουδέτερη. Οφείλει αυτή τη φορά η 
ε/κ εκπαίδευση να επιχειρήσει τη συ- 
νολική ανατροπή του εθνικιστικού κα- 
τεστημένου, δημιουργώντας τις προ- 
ϋποθέσεις για ένα πραγματικά δημο- 
κρατικό σχολείο. 

Το άρθρο εκδόθηκε στο περιοδικό 
“Ρεύμα”, Δεκ. 2009 

Επίσκεψη τ/κ συναδέλφων 
στην Γ’ Τεχνική Λευκωσίας 

του Χρίστου Αχνιωτη 


Π ριν λίγες μέρες επισκέ- 
φτηκε το σχολείο μας 
ομάδα Τουρκοκυπρίων εκ- 
παιδευτικών από ένα σχο- 
λείο της κατεχόμενης Λευ- 
κωσίας. Η επιτροπή του σχο- 
λείου μας για την προώθηση 
του στόχου της σχολικής 
χρονιάς για την καλλιέργεια 
κουλτούρας ειρηνικής συ- 
νύπαρξης με την τουρκοκυ- 
πριακή κοινότητα τους επι- 
φύλαξε μια εγκάρδια υπο- 
δοχή. Μαζί μας υπήρχε και 
αριθμός άλλων συναδέλφων 
οι οποίοι δεν είχαν μάθημα 
εκείνη την ώρα, έτσι καθί- 
σαμε σε κύκλο και συζητή- 
σαμε. Μαθητές μας από τον 
Όμιλο Διαπολιτισμικής Συ- 
νεργασίας παρευρέθηκαν 
και μοιράστηκαν μαζί μας 
αυτή την εμπειρία, μάλιστα 
μια μαθήτρια έκανε ζωντα- 
νές μεταφράσεις από τα 
Τούρκικα στα Ελληνικά και 
αντίστροφα. 

Ακολούθως επισκεφτήκα- 
με διάφορες αίθουσες δι- 
δασκαλίας, όπου οι συνά- 
δελφοι από την τουρκοκυ- 
πριακή κοινότητα μίλησαν 
με μαθητές μας προσπα- 
θώντας να ανταλλάξουν 
απόψεις. Κατά τη διάρκεια 
αυτής της ανταλλαγής εί- 
δαμε ότι υπήρχε ένας δι- 
σταγμός από πλευράς μα- 
θητών μας μέχρι και εχθρό- 
τητα. Είναι ενδεικτικό το ότι 
οι διηγήσεις των Τουρκοκύ- 
πριων συναδέλφων, η πλει- 
οψηφία των οποίων είναι 
πρόσφυγες, όπως επίσης 
και το γεγονός ότι είχαν αδι- 
κοχαμένα θύματα μέσα 
στις οικογένειες τους από 
την δεκαετία του 1960 κα- 
τά τη διάρκεια των δικοινο- 
τικών συγκρούσεων δεν κα- 
τάφεραν να προκαλέσουν 
κάποια συναισθήματα σε 
ένα μεγάλο ποσοστό των 
μαθητών μας. Σε μια δεύ- 
τερη επίσκεψη Τουρκοκυ- 
πρίων συναδέλφων τα 
πράγματα ήταν καλύτερα 
και αυτό είχε να κάνει με 
το γεγονός ότι οι μαθητές 


οι οποίοι συνομίλησαν μαζί 
τους ήταν φιλικοί, πράγμα 
που πιθανόν να οφείλεται 
στη μη ανάπτυξη ενός ρα- 
τσιστικού τρόπου σκέψης 
στο ίδιο το σπίτι των μαθη- 
τών. 

Κατά τη διάρκεια επισκέ- 
ψεων σε τουρκοκυπριακά 
σχολεία από Ελληνοκύπρι- 
ους εκπαιδευτικούς, οι 
εμπειρίες είναι από πολύ 
καλές μέχρι συγκλονιστικές. 
Η μη ύπαρξη εχθρότητας 
από πλευράς Τουρκοκυ- 
πρίων μαθητών και η 
εγκάρδια υποδοχή τους 
προς τους Ελληνοκύπριους 
εκπαιδευτικούς όπως επί- 
σης και η συνεχής παρά- 
κληση την επόμενη φορά 
να πάμε με τους μαθητές 
μας στο σχολείο τους, δη- 
μιουργεί μια εξαιρετική 
ατμόσφαιρα για επανένωση 
της Κύπρου. Η διαφορά στη 
συμπεριφορά φαίνεται ότι 
έχει να κάνει με το ότι η 
πλειοψηφία των εκπαιδευ- 
τικών στην τουρκοκυπριακή 
κοινότητα βλέπει τη λύση 
του Κυπριακού ως μια ιστο- 
ρική αναγκαιότητα ενάντια 
στη διχοτόμηση, δηλαδή 
αυτό που θεωρητικά έπρε- 
πε να γίνει στην ΕΚ κοινότη- 
τα δια μέσου του διαπολι- 
τισμικού στόχου και τη δη- 
μιουργία ειρηνικής κουλτού- 
ρας με την ΤΚ κοινότητα 
μέσα στο ΕΚ εκπαιδευτικό 
σύστημα. Στην πλειοψηφία 
των ΕΚ εκπαιδευτικών δεν 
έχει περάσει ακόμα το μή- 
νυμα της διαπολιτισμικής 
εκπαίδευσης, που ήταν ο 
στόχος της σχολικής χρο- 
νιάς πριν δυο χρόνια και 
επιμένουμε σε ένα καθαρό 
ελληνορθόδοξο σχολείο το 
οποίο παράγει μαθητές οι 
οποίοι μισούν αλλόθρη- 
σκους και άτομα άλλων 
εθνοτήτων και όπου συχνά 
αγκυλωτοί σταυροί και άλλα 
φασιστικά σύμβολα “στολί- 
ζουν” τα σχολεία μας. Ευ- 
ρωπαϊκή δημοσκόπηση η 
οποία δημοσιεύτηκε στην 


εφημερίδα Πολίτης στις 
21/11/09 δείχνει ότι η Κύ- 
προς είναι η πρώτη χώρα 
της Ευρώπης της οποίας οι 
πολίτες δεν αποδέχονται 
αλλόθρησκο πρόεδρο, σε 
σύγκριση με το 16% που 
αποτελεί τον Ευρωπαϊκό μέ- 
σο όρο, γεγονός το οποίο 
δείχνει το θρησκευτικό φα- 
νατισμό, που επικρατεί 
ανάμεσα στους Ελληνοκύ- 
πριους. 

0 στόχος του Υπουργείου 
Παιδείας για δημιουργία 
κουλτούρας ειρηνικής συ- 
νύπαρξης με τους συμπα- 
τριώτες μας είναι μια ιστο- 
ρική αναγκαιότητα την 
οποία οι εκπαιδευτικοί 
έπρεπε να είχαμε ήδη προ- 
ωθήσει. Έχει συσσωρευτεί 
πολύς αρνητισμός μέσα 
στους μαθητές μας για την 
ΤΚ κοινότητα, ενώ κυκλο- 
φορούν μεταξύ τους πλη- 
ροφορίες οι οποίες δεν ισχύ- 
ουν, όπως το ότι οι ΤΚ είναι 
βάρβαροι. Είναι βασική κοι- 
νωνιολογική προσέγγιση το 
ότι δεν πρέπει να χρησιμο- 
ποιούνται γενικοί χαρακτη- 
ρισμοί για σύνολα ανθρώ- 
πων. Έτσι και οι Ελληνοκύ- 
πριοι δεν είναι εγκληματίες 
πολέμου, επειδή κάποιοι απ’ 
αυτούς κατά τη διάρκεια 
της δεκαετίας του 1960, 
εγκλη μάτισαν εναντίον κά- 
ποιων Τουρκοκυπρίων. Τέ- 
τοιες σκέψεις δεν περνούν 
καν από το μυαλό μερικών 
εκπαιδευτικών. Δεν είναι 
σωστό να ταπελωνόμαστε 
εθνικά αφού ο καθένας εί- 
ναι υπεύθυνος για αυτό που 
κάνει ή δεν κάνει και μάλι- 
στα πολύ συχνά σε αντίθεση 
με άλλους ομοεθνείς μας. 
Δεν είμαστε οι Ελληνοκύ- 
πριοι φασίστες επειδή π.χ. 
κάποιοι ομοεθνείς μας θε- 
ωρούσαν την δολοφονία αλ- 
λόθρησκων είτε θρησκευτι- 
κό είτε εθνικό χόμπι είτε πα- 
τριωτικό καθήκον κατά τη 
διάρκεια δικοινοτικών συ- 
γκρούσεων. 

Φεγγαράκι μου λαμπρό 

Κάτω από ψιλή βροχή και ολόγιομο φεγγάρι έτρεξαν και μόχθησαν 
κυνηγώντας τη στρογγυλή θεά δάσκαλοι και καθηγητές της Μέσης το 
βράδυ της Πέμπτης 3ης Δεκεμβρίου στο γήπεδο του Ορφέα στη Λευκωσία. 
Η μικτή Τουρκοκυπρίων και Ελληνοκυπρίων δασκάλων αντιμετώπισε τη 
μικτή των καθηγητών. Η συνάντηση έγινε με πρωτοβουλία της Προοδευτικής 
όλων των βαθμιδών, της συντεχνίας των Τουρκοκυπρίων καθηγητών και 
της συντεχνίας των Τουρκοκυπρίων δασκάλων. Θα αφήσουμε την ιστορία 
χωρίς το σκορ της συνάντησης παρόλο που οι νικητές πήραν και κύπελλο. 
Οι πραγματικοί νικητές ήταν εξ άλλου όλοι τους παίκτες και θεατές γιατί 
κατάφεραν να βάλουν ένα ακόμη λιθάρι στον αγώνα των προοδευτικών 
ανθρώπων που μάχονται να ενώσουν τον τόπο και τον κόσμο. Οι εκπαι- 
δευτικοί των κοινοτήτων είναι από τα πιο ένοχα κομμάτια της κοινωνίας 
στο θέμα της καλλιέργειας αντίθετων εθνικών στόχων και στο ματοκύλισμα 
του τόπου. Οι εκπαιδευτικοί που έχουν συνείδηση των ευθυνών της 
παιδείας στην οικοδόμηση του κυπριακού μέλλοντος πρέπει να τρέξουν 
πολλά χιλιόμετρα σε μεγάλα γήπεδα για να φωτίσουν ένα σχολείο που 
δημιούργησε και δυστυχώς εξακολουθεί να δημιουργεί πυκνό σκοτάδι . 

Ο Σενέρ Ελτζϊλ 

εκπρόσωπος των Κοπριών Εκπαιδευτικών 

Γ ια πρώτη φορά από το 1963 παίων συνδικαλιστών δεν θεωρεί 
ένας Τουρκοκύπριος εκπαιδευ- ότι υπάρχουν παράνομες και νόμι- 
τικός θα εκπροσωπεί όλες τις εκ- μες συντεχνίες, ή ότι η νομιμότητα 
παιδευτικές οργανώσεις της Κύ- των συνδικαλιστικών οργανώσεων 
πρου, ελληνοκυπριακές και τουρ- σχετίζεται με την νομιμότητα ή όχι 
κοκυπριακές στην ευρωπαϊκή ορ- του όποιου κράτους. Κατά κάποιο 
γάνωση των εκπαιδευτικών οργα- τρόπο οι Ελληνοκύπριοι εκπρόσωποι 
νώσεων ΕΤυΟΕ και ΡθηβυιΌρβθη θεωρούσαν, λόγω κεκτημένης τα- 
δΐΓυσΐυΓβ. 0 Σενέρ Ελτζίλ, γενικός χύτητας ως επιχείρημα καταπέλτη, 
γραμματέας της συντεχνίας των την αναφορά σε ψευδοκράτος και 
Τουρκοκυπρίων δασκάλων, προτεί- όταν κατάλαβαν ότι το επιχείρημα 
νει εδώ και χρόνια στους Ελληνοκύ- τους θεωρήθηκε το ίδιο ως ψευδο- 
πριους συνδικαλιστές της Παιδείας επιχείρημα βρέθηκαν μπροστά σε 
να εκπροσωπήσουν την Κύπρο εκ μεγάλη έκπληξη. Ακολούθησαν δια- 
περιτροπής, μιας και η Κύπρος δια- μαρτυρίες που το προεδρείο χαρα- 
θέτει μόνο μια θέση στην Ευρωπαπ κτήρισε (δεύτερος κόλαφος ) ως 
κή Οργάνωση των Εκπαιδευτικών, ρατσιστικές. 


την ΚυριακηΙη Νοεμβρίου 

Με τα βήματά τους 
ένωσαν την πρωτεύουσα 

500 ΠΕΡΊΠΟΥ ΜΑΘΗΤΕΣ, ΓΟΝΕΊΣ ΚΑΙ ΕΚΠΑΙΔΕΥΤΙΚΟΊ. 



Η εκδήλωση άρχισε στις 10.30 το πρωί και ολοκληρώθηκε 
στη 1.00 το μεσημέρι. Πριν την έναρξη των περιηγήσεων, η 
κα Ελένη Μαύρου, η κα Καμιναρά και εκπρόσωποι των διορ- 
γανωτών προσφώνησαν την εκδήλωση και μια ομάδα παιδιών 
του Μουσικού Λυκείου Λευκωσίας έπαιξαν και τραγούδησαν 
κυπριακά τραγούδια στα ελληνικά και στα τούρκικα. 

Οι περισσότερες ομάδες επισκέφθηκαν μνημεία και στις δύο 
πλευρές της Πράσινης Γ ραμμής. Οι συμμετέχοντες είχαν 
επίσης την ευκαιρία να παρακολουθήσουν φιλμάκια σχετικά 
με τη διαφορετικότητα και το ρατσισμό. 

Θα θέλαμε να ευχαριστήσουμε όλους όσοι εργάστηκαν για 
την επιτυχία αυτής της δραστηριότητας και όλους όσοι πα- 
ρευρέθηκαν και απέδειξαν ότι το μέλλον της Κύπρου δεν 
μπορεί παρά να είναι η συνύπαρξη και η ειρήνη, ότι τα παιδιά 
και οι νέοι, οι γονείς και οι εκπαιδευτικοί της Κύπρου μπορούν 
και πρέπει να είναι μπροστά στον αγώνα για την επανένωση 
της χώρας μας. 

Σύντομα θα ακολουθήσει έκθεση φωτογραφίας, με φωτογρα- 
φίες που πήραν οι ίδιοι οι συμμετέχοντες. 


Οι Ελληνοκύπριοι συνδικαλιστές 
παρά το ότι δεν αρνήθηκαν επί της 
αρχής, κράτησαν μια πολιτική κω- 
λυσιεργίας στο ζήτημα μέχρι που 
με επιστολή τους Τουρκοκύπριοι 
συνδικαλιστές ζήτησαν να πληρώ- 
σουν οι ίδιοι τη θέση. Ακολούθησε 
μια επιστολή διαμαρτυρίας από ελ- 
ληνοκυπριακής πλευράς που επιχει- 
ρούσε να αποδείξει ότι μια τέτοια αί- 
τηση ήταν παράνομη και την συ- 
σχέτιζε με το μη αναγνωρισμένο 
κράτος των Τουρκοκυπρίων. Έτσι 
στις 25 Νοεμβρίου στη Βαρσοβία 
ή Κύπρος αποτύγχανε να παρου- 
σιάσει μια μόνο συναινετική υπο- 
ψηφιότητα για τη μοναδική θέση 
που της αναλογούσε και το συνέδριο 
της Εκτελεστικής Επιτροπής έπρεπε 
να αποφασίσει με ψηφοφορία ανά- 
μεσα σε δύο υποψηφιότητες. 2232 
ψήφοι στήριξαν τον Σενιέρ Ελτζίλ 
και 808 τον Κώστα Χατζησάββα. 
Το γεγονός δείχνει ότι ένας καθόλου 
ευκαταφρόνητος αριθμός Ευρω- 


Και μια νομικίστικη λεπτομέρεια: 
οι τουρκοκυπριακές συντεχνίες είναι 
νόμιμα εγγεγραμμένες στην Κυπρια- 
κή Δημοκρατία από πριν το 1974. 

Εμείς καλούμε τις συνδικαλιστικές 
οργανώσεις της Παιδείας να αρθούν 
πάνω από την εθνική αντιπαράθεση 
και να εργαστούν με σύμπνοια για 
μια παιδεία που θα ενώνει τους εκ- 
παιδευτικούς, τους μαθητές και φοι- 
τητές στον αγώνα για ενωμένη Παι- 
δεία και ενωμένη πατρίδα. 

Εξ άλλου ο Σενέρ Ελτζίλ είναι ένας 
καταξιωμένος και διεθνώς γνωστός 
αγωνιστής του συνδικαλισμού, της 
δημοκρατίας, της ειρήνης και της 
λύσης του Κυπριακού. Είναι ένας 
από τους ιδρυτές και εμπνευστές 



του κινήματος «Αυτή η χώ- 
ρα είναι δική μας» που συ- 
γκλόνισε την Κύπρο και 
εκτιμήθηκε από το διεθνές 
κίνημα ανάλογα. Η επιλογή 
του τιμά την Κύπρο. 

Κ.Α. 

Δικοινοτικοί περίπατοι στην Ιστορία μας 


της Μαρίας Μαυραδα 



Η Κυριακή της 1ης του Νιόβρη ήταν 
μια μέρα ξεχωριστή, μια μέρα που 
μας δίδαξε ένα μάθημα: πως αν θέ- 
λουμε να ενώσουμε τους ανθρώπους που 
ζούν στον τόπο μας, υπάρχουν πολλά που 
μπορούμε να κάνουμε. Αντιλαμβάνομαι ότι 
σε κάποιους, η απλή ή και απλοϊκή αυτή σκέ- 
ψη και η καθόλου ευφάνταστη διατύπωσή 
της, μπορούν να προκαλέσουν ένα ειρωνικό 
μειδίαμα για την αφέλεια του γράφοντος. 
Αναμενόμενη η αντίδραση αυτή. Δυστυχώς 
έχουμε βουλιάξει πια τόσο πολύ σε μια κα- 
τάσταση απραξίας όσον αφορά το κυπριακό 
πρόβλημα, το δικό μας δηλαδή πρόβλημα - 
αν το αισθανόμαστε βέβαια ακόμα ως δικό 
μας πρόβλημα - που θεωρούμε τις κινητο- 
ποιήσεις κάποιων συμπατριωτών μας από 
αφελείς μέχρι ουτοπικές. Πολύ βολικός αυτός 
ο τρόπος σκέψης. Μας απαλλάσσει από την 
ευθύνη. Αφού δεν μπορεί ν’ αλλάξει τίποτε, 
γιατί χρειάζεται η προσπάθεια; Ας αναλώ- 
σουμε τις δυνάμεις μας σε άλλους "αγώνες", 
μια και ο χαρακτηρισμός "αγωνιζόμενος κυ- 
πριακός λαός" χρησιμοποιείται ακόμα για 
μας... 

Μας δίδαξε λοιπόν η 1η του Νιόβρη πως 
υπάρχουν πολλά που μπορούν να κάνουν 
τα παιδιά. Αυτά, που θα υποστούν σε μεγα- 
λύτερο βαθμό τις συνέπειες των πράξεών 
μας, αυτών που κάναμε κι αυτών που έπρεπε 
να κάνουμε και δεν κάναμε. 

Κυριακή έντεκα η ώρα και το τέρμα της 
οδού Λήδρας γέμισε με παιδικές φωνές, 
που, γεμάτες περιέργεια και προσμονή πε- 
ρίμεναν να ζήσουν μια νέα εμπειρία. Να 
γνωρίσουν παιδιά από την άλλη πλευρά, να 
τους μιλήσουν και μαζί να μάθουν για την πό- 


λη τους, τη μια Λευκωσία, η οποία στο πέ- 
ρασμα των αιώνων έζησε ώρες δύσκολες, 
ώρες πόνου και αγωνίας, μα και ώρες ξέ- 
γνοιαστες, όταν οι κάτοικοί της δούλευαν 
και τραγουδούσαν μαζί. Ποια είναι αυτή η 
πόλη, πόσο την ξέρουμε, πόσο την πονάμε 
και πόσο ονειρευόμαστε να την ενώσουμε 
ξανά; 

Πραγματικά πιστεύεις καλέ μου φίλε πως 
η ηρωική και ανένδοτη, ανυποχώρητή σου 
στάση να μην περνάς το οδόφραγμα μπορεί 
να σώσει την Αγιά Σόφιά; Γνωρίζεις ότι αυτός 
ο τεράστιος ναός, που πήρε εκατό περίπου 
χρόνια για την αποπεράτωσή του και θεω- 
ρείται ένα από τα μεγαλύτερα κτήρια που 
κτίστηκαν ποτέ στην Κύπρο, κινδυνεύει άμε- 
σα αν δεν αρχίσουν σύντομα εργασίες συ- 
ντήρησής του; Και ποιοι πιστεύεις ότι μπο- 
ρούν ή ενδιαφέρονται να εκτελέσουν αυτό 
το έργο για τη διάσωση του παρελθόντος, 
της Ιστορίας μας; Η κυβέρνηση του ψευδο- 
κράτους μήπως; Πότε θα κινητοποιηθούμε 
εμείς ως εκπαιδευτικοί, ως πνευματικοί άν- 
θρωποι μαζί με τους μαθητές μας, επιδιώ- 
κοντας μια συνεργασία με την άλλη πλευρά; 
Οι μαθητές μας θαύμασαν την Αγιά Σόφιά, 
εξαίρετο δείγμα μεσιαωνικής, γοτθικής αρ- 
χιτεκτονικής, αλλά δεν ένιωσαν τη δική μας 
αγωνία για τα μνημεία της Ιστορίας μας που 
πεθαίνουν αβοήθητα. Στην πλατεία δίπλα 
από το ναό ένα μικρό παιδί έπαιζε εντελώς 
ξυπόλητο. Κάποιος ανέφερε πως οι οικογέ- 
νειες που ζουν δυο δρόμους πιο κάτω βρί- 
σκονται σε μεγάλη φτώχεια. Για μια στιγμή 
ξεχνιόμαστε, σαν να μη βρισκόμαστε στην 
Κύπρο.Ένα παράξενο συναίσθημα, σαν να 
μη βρισκόμαστε μόλις δυο χιλιόμετρα μακριά 



απ’ τα σημεία που κινούμαστε καθημερινά. 

Προχωράμε. Η Λευκωσία ένα ζωντανό 
μουσείο, ένα μεγάλο ιστορικό πάρκο.Το 
Μπουγιούκ Χαν, το μεγάλο φιλόξενο χάνι, 
που γνώρισε ένδοξες μέρες ως και τη δεκα- 
ετία του 1960, οπόταν σταδιακά με την 
επέκταση της χρήσης του αυτοκινήτου έπα- 
ψε να λειτουργεί, η πύλη της Κερύνειας, η 
εκκλησία του Αγίου Λουκά, είναι μόνο μερικά 
από τα ιστορικά μνημεία που βρήκαμε στο 
δρόμο μας στη βόρεια πλευρά της πόλης. Το 
οδόφραγμα μας επαναφέρει στην πικρή 
πραγματικότητα, πάνω στη στιγμή που η 
σκέψη είχε αρχίσει να πετά. 

Περνάμε στην άλλη πλευρά ξανά, η ιστο- 
ρική πόλη είναι η ίδια. Το τείχος, καθοριστικό 
της ταυτότητάς της, οι πύλες, εκκλησίες και 
τζαμιά. Η Φανερωμένη και το μικρό τέμενος 
Αραπλάρ με τις ποικίλες αρχιτεκτονικές επι- 
δράσεις, που κάποτε ονομαζόταν Σταυρός 
του Μισιρίκου, το τέμενος Ταχτ-Ελ-Καλέ και 
η υπέροχη Χρυσαλινιώτισσα στην ενορία 
που ονομάζεται ακόμα Ταχτακαλάς. Σήμερα 
συνύπαρξη των μνημείων στη σιωπή. Αυτά 
μπορούν να συνυπάρχουν, οι άνθρωποι στην 
Κύπρο όχι ακόμα. Περιμένουν κάποια μυ- 
στική φόρμουλα απ’ έξω που με το μαγικό 
ραβδί της όλα θα τα διορθώσει. Αγνοούν ή 
θέλουν να αγνοούν το γεγονός πως η αλλαγή 
πρέπει να προκύψει και από μέσα, από τις 
ψυχές όλων των κατοίκων αυτού του δύ- 
σμοιρου τόπου, διαφορετικά καμιά συμφω- 
νία δε θα μπορέσει ν’ αντέξει στο χρόνο. 

Τα παιδιά, που οι ψυχές τους είναι ακόμα 
καθαρές από τα πάθη των ενηλίκων, μπο- 
ρούν να βρούν πιο εύκολα το δρόμο της 
συμφιλίωσης, αλλά πρέπει πρώτα εμείς να 
τα καθοδηγήσουμε. 

Ας δείξουμε λοιπόν στα παιδιά μας τη Λευ- 
κωσία ως μια πολυπολιτισμική πόλη, μια 
πόλη όπου έζησαν μαζί στο παρελθόν και 
μπορούν να ζήσουν μαζί και στο μέλλον, άν- 
θρωποι που μπορεί να είναι διαφορετικοί, χω- 
ρίς αυτό να σημαίνει ότι δεν μπορούν να εί- 
ναι συμπατριώτες και φίλοι. 

Η Λευκωσία μας καλεί. 

Οι κοινωνικοί μύθοι για τα έθνη και τις κουλτούρες 

απέναντι στις ανάγκες και τις αξίες της ευρωπαϊκής εποχής 


Η εισήγηση της Άννας Φραγκουδάκη 
στη δημόσια, δικοινοτική συζήτηση 
για την παιδεία που διοργάνωσε η 
Πλατφόρμα Ε/κ και Τ/κ Εκπαιδευτι- 
κών « ΕΝΩΜΕΝΗ ΚΥΠΡΟΣ» με θέμα 
Μύθοι και προκαταλήψεις 
στην παιδεία. 

Κύριοι εισηγητές ήταν η γνωστή Ελ- 
ληνίδα ακαδημαϊκός και ο επίσης 
γνωστός τουρκοκύπριος ακαδημαϊ- 
κός Μπιρικίμ Οζκγιούρ. 

Η δραστηριότητα αυτή αποτελεί 
μέρος της γενικότερης δράσης της 
Πλατφόρμας να φέρει κοντά Ε/κ και 
Τ/κ εκπ/κούς, μαθητές, φοιτητές και 
σπουδαστές και να προωθήσει την 
παιδεία της συμφιλίωσης και την ει- 
ρηνική λύση του Κυπριακού. 

Η διατύπωση και μόνο της έκφρασης 
«οι κοινωνικοί μύθοι για τα έθνη» προκαλεί 
μια αντανακλαστική αντίδραση σαν να έγι- 
νε κάποια ιεροσυλία. 

Τι σημαίνει η έκφραση που υπονοεί ότι 
υπάρχουν μύθοι για τα έθνη; Υπάρχουν 
εθνικοί μύθοι και ποιοι είναι αυτοί; Ναι, 
υπάρχουν. Όλες οι εθνικές ιδεολογίες είναι 
μύθος. 0 μύθος είναι παντού, για όλα τα 
έθνη παρόμοιος. Παρουσιάζει το κάθε 
έθνος (τα υπόλοιπα ταιριάζουν σε όλους 
σχεδόν τους λαούς, στους Έλληνες και τους 
Τούρκους, τους Βούλγαρους, τους Γάλλους, 
τους Γερμανούς, τους Ιρλανδούς, τους Πο- 
λωνούς, τους Ρώσους, τους Σουηδούς, 
τους Σέρβους κ.ο.κ.), παρουσιάζει λοιπόν 
το έθνος σαν ομάδα που ξεκίνησε την πο- 
ρεία της στην ιστορία τους αρχαιότατους 
χρόνους, διατήρησε επί δεκάδες αιώνες 
τα ίδια «εθνικά» της χαρακτηριστικά, την 
ίδια κουλτούρα, θρησκεία, γλώσσα, παρα- 
δόσεις και έχει τους δικούς της αρχαίους 
προγόνους. 

Οι εθνικές μυθολογίες εμφανίζουν το 
έθνος σαν ανθρώπινη ομάδα σχεδόν «αι- 
ώνια», σαν οντότητα έξω από την ιστορία, 
χωρίς εξέλιξη και αλλαγή μέσα στους αιώ- 
νες και με συγγένεια σχεδόν βιολογική, 
κάτι σαν τη φάρα ή τη φυλή. 

Τι λέει η σύγχρονη επιστημονική ιστορία 
για τα έθνη; Το έθνος είναι έννοια νεωτε- 
ρική, είναι ιδέα που ανήκει στο Διαφωτισμό, 
έγινε πολιτική πράξη με τη γαλλική Επα- 
νάσταση και δημιούργησετο έθνος-κράτος. 
Ιστορική διαδικασία που γενικεύεται τον 
19ο αιώνα, τον οποίο η σύγχρονη ακαδη- 
μαϊκή ιστορία ονομάζει «αιώνα των εθνών». 

Οι αξίες της ισότητας και της ελευθερίας 

που θα γεννήσει η γαλλική επανάσταση 
θα εμπνεύσουν διανοουμένους που θα 
διαμορφώσουν το όραμα της εθνικής ανε- 
ξαρτησίας, θα ηγηθούν εξεγέρσεων ενά- 
ντια στη δεσποτική ηγεσία των δύο μεγά- 
λων αυτοκρατοριών, της οθωμανικής και 
της αυστροουγγρικής, και από τους αγώνες 
αυτούς θα προέλθουν τα σύγχρονα ανε- 
ξάρτητα έθνη-κράτη. 

Πού οφείλεται ο μύθος της βιολογικής 
συγγένειας των μελών του έθνους; Οι αγώ- 
νες για να γίνουν ανεξάρτητα τα έθνη κρά- 
τη σχεδόν παντού στηρίχτηκε σε μια παρο- 
μοίωση. ΑΙΙοπδ, βπίθπΐδ άβ Ιθ ρθΐπβ, 
Εμπρός, τέκνα της πατρίδας, αρχίζει η πε- 
ρίφημη Μασσαλιώτιδα. Η πατρίδα περι- 
γράφεται με υψηλή έξαρση από τους δια- 
φωτιστές διανοουμένους της εποχής σαν 
«μητέρα» αλυσοδεμένη που τα «παιδιά» 
της μάχονται να ελευθερώσουν. Η παρο- 
μοίωση της σκλαβωμένης μητέρας είχε 
μεγάλη δύναμη και πειστικότητα για τον τό- 
τε μείζονα κοινωνικό της στόχο, το ανε- 
ξάρτητο έθνος-κράτος. 

Το κάθε έθνος μόλις γίνει κράτος θα επι- 
βάλει την κεντρική νομοθεσία, την ενοποί- 
ηση της αγοράς, τη μία εθνική γλώσσα και 
την ομοιογενοποίηση των πληθυσμών του. 
Καθώς παράλληλα όλα τα έθνη κράτη 
έχουν οράματα επεκτατικά, στα Βαλκάνια 
π.χ. διεκδικούν εδάφη από τις αυτοκρα- 
τορίες αλλά και τα γειτονικά έθνη-κράτη. 
Έτσι επί ενάμιση αιώνα ηχούν σάλπιγγες 
του πολέμου που κηρύττουν τα «ιερά δί- 
καια» του κάθε έθνους στην κατάκτηση 
εδαφών. 

Η παρομοίωση των τέκνων της μητέρας 
πατρίδας, άρα εξ αίματος παιδιών της, θα 
φέρει σημαντικά αποτελέσματα. Θα απο- 
δώσει ιερότητα στον αγώνα για την απελευ- 
θέρωση της αλυσοδεμένης μητέρας, και 
στη συνέχεια θα εξαγιάσει τα εθνικά επε- 
κτατικά οράματα και τους πολέμους του 
κάθε έθνους κράτους. Οι «Μεγάλες», όπως 
η εποχή τις ονόμασε, «Ιδέες» είναι αυτές 
που θα αποδώσουν στο κάθε έθνος κράτος 
το δικαίωμα σε επεκτατικές διεκδικήσεις 
για να απελευθερώσει τους εθνικούς του 
«αδερφούς» κατακτώντας εδάφη «αλύτρω- 
τα». 

Συνέπεια των εθνικών επεκτατισμών 
είναι ότι οι πληθυσμοί με διαφορετικά πο- 
λιτισμικά χαρακτηριστικά που βρίσκονται 
μέσα στην κάθε εθνική επικράτεια γίνονται 
απειλή για την ακεραιότητα των συνόρων 
του. Η ύπαρξη τέτοιων πληθυσμών συντη- 
ρεί τις επεκτατικές βλέψεις των γειτόνων 
εθνών-κρατών και νομιμοποιεί την επεκτα- 


τική εθνική τους πολιτική. Το κάθε έθνος- 
κράτος προβάλλει το «ιερό δικαίωμα» να 
απελευθερώσει τους σκλαβωμένους εθνι- 
κούς του «αδελφούς», ενώ παράλληλα τα 
σύνορά του απειλούνται από το ιερό δι- 
καίωμα που εξίσου διεκδικούν τα γειτονικά 
έθνη-κράτη να απελευθερώσουν τους δι- 
κούς τους σκλαβωμένους «αδελφούς».Έτσι 
η εθνική ομοιογένεια από παρομοίωση με 
στόχο να οδηγήσει στην εξέγερση της ανε- 
ξαρτησίας και να νομιμοποιήσει τους εθνι- 
κούς στόχους της επέκτασης των κρατικών 
συνόρων θα μετατραπεί σε κοινωνική πο- 
λιτική. 

Η κατασκευή της ομοιογένειας θα γίνει 
σε όλα τα έθνη κράτη-πολιτική προτεραι- 
ότητα, με διαδικασίες άλλοτε ήπιες και άλ- 
λοτε βίαιες. Καθώς την πολιτική κατασκευ- 
ής της ομοιογένειας δικαιώνει η επεκτατική 
πολιτική των γειτόνων, έχει παντού πλα- 
τύτατη συναίνεση. Η εθνική ομοιογένεια 
γίνεται κοινός στόχος όλων των εθνών- 
κρατών, γι’ αυτό και πήρε κατά καιρούς και 
τη βίαιη μορφή με τις ανταλλαγές πληθυ- 
σμών. 

Η εθνική μυθολογία του 19ου αιώνα εί- 
ναι άρα σχετική με τις αναγκαιότητες εκεί- 
νης της εποχής, είχε μεγάλη κοινωνική 
χρησιμότητα, καθώς οι ιδέες κατάφεραν 
να κινητοποιήσουν λαούς ολόκληρους σε 
αμέτρητες θυσίες και να οδηγήσουν στα 
ανεξάρτητα έθνη-κράτη και στα κρατικά 
σύνορα που έχουν σήμερα. 

Η εθνική ιδεολογία του 19ου αιώνα όμως 
είναι για σήμερα παρωχημένη και βλαβερή. 
Αυτό είναι δύσκολα ορατό, επειδή οι εθνι- 
κές ιδέες έχουν μέσα στην ιστορία απο- 
χτήσει ένα είδος ιερότητας που τις μετα- 
τρέπει σε αξίες έξω από το λογικό χειρισμό. 
Η ιερότητα ιδίως οφείλεται στους ποταμούς 
αίματος που κόστισε η εφαρμογή αυτών 
των ιδεών για την επίτευξη της ανεξαρτη- 
σίας του έθνους-κράτους και της διαμόρ- 
φωσης των συνόρων του. 

Σήμερα ζούμε σε τελείως άλλη εποχή, 
της Ευρωπαϊκής Ένωσης. Ο Φρανσουά Μι- 
τεράν, στο λόγο που εγκαινίαζε τη γαλλική 
Προεδρία στην Ευρωπαϊκή Ένωση το 
1995, είχε πει ότι οι εθνικές ιδέες άλλων 
εποχών είναι σήμερα επικίνδυνες, επειδή 
«ο εθνικισμός ισούται με τον πόλεμο». 

Τα εθνικά επαναστατικά κηρύγματα του 
19ου υποστηρίζουν με φλέγόμενη ρητορεία 
το ιερό δικαίωμα στην εξέγερση, το δίκαιο 
μίσος κατά των εχθρών, το ιερό καθήκον 
της φυσικής εξόντωσης των τυράννων, 
την υποχρέωση της θυσίας. Το πάθος για 
την ελευθερία θεμελιώνει τη νομιμότητα 



και την ηθική της βίας. Η αξία της ελευθερίας και το ύψιστο κα- 
θήκον της δημιουργίας του ανεξάρτητου έθνους-κράτους απαι- 
τούν κάθε θυσία.Έτσι η ανθρώπινη ζωή δεν έχει μεγάλη σημασία. 
Ο ηρωισμός είναι πρωτεύουσα αρετή, η θυσία μέγιστο καθήκον, 
η ανεξαρτησία αξία υπέρτατη («Καλύτερα μιας ώρας ελεύθερη 
ζωή», αρχίζει ο Θούριος του Ρήγα), άρα η ανθρώπινη ζωή είναι 
μονάχα σπόρος, ταπεινός σπόρος στη ρίζα της ελευθερίας για 
να την κάνει να βλαστήσει. 

Αυτές οι αξίες, το δίκαιο μίσος κατά των εχθρών, η ηθική της 
βίας, η μικρή σημασία στην ανθρώπινη ζωή, αξίες μεγάλες και 
αποτελεσματικές για τους κοινωνικούς στόχους άλλων εποχών, 
είναι βλαβερές για το παρόν. 

Οι εθνικές ιδέες της εποχής των ανεξαρτησιακών αγώνων και 
των επεκτατικών εθνικισμών περιέχουν μύθους βαθιά διχαστικούς 
για τις μοναδικές αρετές και τα ιερά δίκαια του κάθε έθνους 
απέναντι στους δαιμονικούς εχθρούς που αντίθετα έχουν ταπεινά 
κίνητρα και χυδαία συμφέροντα. Εμποδίζουν την ειρηνική συμ- 
βίωση. 

Περιέχουν βλαβερούς μύθους για την πατρίδα που είναι μητέρα 
και τα μέλη του έθνους που είναι «αδερφοί». Η παρομοίωση έχει 
σήμερα σοβαρές πολιτικές επιπτώσεις, υποβιβάζει την ιδιότητα 
του πολίτη στην κατηγορία του «τέκνου» της κρατικής εξουσίας, 
και παρουσιάζει με προφανείς συνέπειες σαν ανήθικη διαμάχη 
μεταξύ «αδερφών» τις συγκρούσεις κοινωνικών συμφερόντων. 

Η παρομοίωση του έθνους με την οικογένεια περιέχει ακόμα 
την πολιτικά επικίνδυνη ιδέα της πολιτισμικής καθαρότητας. Η 
πολιτισμική καθαρότητα είναι ιστορικό ψεύδος. Κατά τις επι- 
στήμες, κανένα σύγχρονο έθνος δεν έχει κοινή εθνοτική βάση, 
κι ακόμα λιγότερο «βιολογική» συγγένεια. Οι μόνοι στην ιστορία 
του κόσμου λαοί που δεν αναμείχθηκαν με άλλους είναι κάποιες 
πολύ μικρές ομάδες που έζησαν για γεωγραφικούς ιδίως λόγους 
σε απομόνωση. Γ ια τούτο άργησε πολύ η κοινωνική τους εξέλιξη 
και παρέμειναν έως τον 20ό αιώνα σε πρώιμα στάδια κυνηγετικών 
κοινωνιών. Δεν υπάρχουν άλλοι. Δεν υπάρχει λαός ή πολιτισμός 
χωρίς αναμίξεις και πλήθος αλληλεπιδράσεις. Από την αρχαιότητα 
ακόμα, οι πιο δυναμικοί πολιτισμοί ήταν εκείνοι που συνεχώς 
μετανάστευαν, επιδίωκαν την ώσμωση με άλλους, αντλούσαν 
τεχνογνωσία, τρόπους κοινωνικής οργάνωσης, μορφές τέχνης, 
ήθη, ιδέες. 

Οι πολιτισμικές ταυτότητες δεν έχουν σχέση με τη μυθική «κα- 
θαρότητα» αλλά με την πολιτική βούληση. Η εθνική υπαγωγή 
είναι αποτέλεσμα της ιδεολογίας και όχι της βιολογίας. Δεν είναι 
«εξ αίματος» συγγένεια, είναι βούληση του ανήκειν στην πολιτική 
κοινότητα που είναι το έθνος-κράτος. 

Η πολιτισμική καθαρότητα περιέχει ένα αποτρόπαιο ζητούμενο, 
την εξάλειψη των διαφορών. Αρκεί να διατυπωθεί η ιδέα της 
εξάλειψης των διαφορών και εγκυμονεί τον κίνδυνο, ανάλογα με 
τις συνθήκες, να πάρει την τερατική μορφή της εξάλειψης των 
«διαφορετικών» ανθρώπινων ομάδων. Η ιδέα παραπέμπει κα- 
τευθείαν στο ναζισμό και στη φυλετική του «λογική», ωστόσο πα- 
ραπέμπει και στο παρόν, καθώς με τη σφαγή της πρώην Γιου- 
γκοσλαβίας είδαμε το σκιάχτρο να ξαναζωντανεύει και να ονο- 
μάζεται με τον αποτρόπαιο νεολογισμό «εθνοκάθαρση». 


Οι εθνικές μυθολογίες άλλων εποχών είναι επικίνδυνες για την 
ευρωπαϊκή εποχή μας. Δεν είναι αλήθεια ότι το κάθε έθνος απο- 
τελούν «αδέρφια» που ζουν αρμονικά κι αγαπημένα όταν δεν 
συμβιώνουν με «άλλους». Δεν είναι αλήθεια ότι η κοινή γλώσσα 
και η κοινή θρησκεία εξασφαλίζουν την αρμονική συμβίωση των 
μελών της «εθνικής οικογένειας». Η κοινή τους γλώσσα δεν απέ- 
τρεψε Σέρβους και Κροάτες από τη σφαγή. Η ίδια θρησκεία άλ- 
λοτε ενώνει πέρα από έθνη-κράτη όπως ο Ισλαμισμός, άλλοτε δι- 
αιρεί ομάδες εθνικές όπως τους Ιρλανδούς. Είναι αδιανόητο για 
σήμερα το αίτημα να κατοικούνται τα σύγχρονα ευρωπαϊκά 
κράτη από πληθυσμούς εθνικά αμιγείς. Άλλωστε είναι απολύτως 
αδύνατο να επιτευχθεί. Μόνο στη σφαγή και τον όλεθρο μπορεί 
να οδηγήσει, τη μάταιη σφαγή και τον όλεθρο δικαίων και αδίκων 
χωρίς αποτέλεσμα και χωρίς νικητές, μόνο ηττημένους (όπως πάλι 
έδειξε η Γιουγκοσλαβία). 

Σήμερα ζούμε στην εποχή της ΕυρωπαϊκήςΈνωσης. Μια από 
τις σημαντικότερες διαστάσεις της Ένωσης ως συνασπισμού 
κρατών είναι ότι διαμόρφωσε το σύγχρονο όραμα να αφήσει 
οριστικά πίσω στο παρελθόν μια ευρωπαϊκή ιστορία αιματηρών 
πολέμων, βίαιων επεκτατισμών, ελέγχου με τα όπλα εδαφών και 
πληθυσμών, και να βαδίσει έναν καινούριο δρόμο, όπου οι δια- 
φορετικές επιδιώξεις ανάμεσα στα κράτη και τα διαφορετικά 
ή/και συγκρουόμενα συμφέροντα θα αντιμετωπίζονται με το 
διάλογο, τις διαπραγματεύσεις και τους συμβιβασμούς. Τον και- 
νούριο αυτό δρόμο τον αποκλείουν οι εθνικές ιδέες που ανήκουν 
στην εποχή των επεκτατικών εθνικισμών. 

Οι ιδέες των εθνικισμών του 19ου αιώνα δεν χωράνε το σύγ- 
χρονο ευρωπαϊκό όραμα της «ενότητας μέσα στην ποικιλία», 
της συνύπαρξης και της συνεργασίας των λαών. Είναι ιδέες που 
δεν επιτρέπουν διαπραγματεύσεις και συμβιβασμούς. Αποδίδουν 
στο διάλογο τη σημασία της υποχώρησης, αποδίδουν στις δια- 
πραγματεύσεις τη σημασία του ενδοτισμού και παρουσιάζουν τους 
συμβιβασμούς σαν «προδοσία». Είναι ιδέες που σημαίνουν πόλεμο. 
Γι’ αυτό είναι τελείως ανεπίκαιρες. 

Οι εθνικές ιδέες του παρελθόντος είναι οι αξίες που αποτέλεσαν 
τη γενεσιουργό ύλη του έθνους-κράτους. Αυτές διαμόρφωσαν τα 
έθνη, γέννησαν το όραμα του ανεξάρτητου έθνους-κράτους, 
χάρη σε αυτές το όνειρο έγινε πολιτική και εφαρμόστηκε με πό- 
λεμο. Αυτές οδήγησαν στην ίδρυση των ανεξάρτητων εθνών- 
κρατών, στην ιστορική τους πορεία σε εποχές γενικευμένης βίας, 
πολέμων και επεκτατισμών, μέχρι αυτό που είναι το κάθε κράτος 
σήμερα. 

Όμως οι νέες γενιές έχουν σήμερα μεγάλη ανάγκη να μάθουν 
ιστορία. Αυτό θα επιτρέψει να εντάξουν τις εθνικές ιδέες του 
παρελθόντος μέσα στην ιστορική τους εποχή, να κατανοήσουν 
τη σημασία τους και να τις σεβαστούν για αυτό που ιστορικά ήταν. 
Παράλληλα μαθαίνοντας ιστορία θα μπορέσουν να αναγνωρίσουν 
ότι πρόκειται για ιδέες και αξίες που δεν αντιστοιχούν στο παρόν 
και δε βοηθούν το μέλλον, ώστε το μεγάλο ηθικό βάρος των 
εθνικών ιδεών του παρελθόντος να μην εμποδίζει την αποδοχή 
των ιδεών και αξιών του παρόντος και τη συμμετοχή των νέων 
γενεών στους κοινωνικούς αγώνες για οράματα καινούρια, για 
μια «Ευρώπη των λαών». 





ΐη ΓηθΓηοπαιη 

Στην κοιλάδα του Ηλάι 


Είναι ανθρώπινη και κατανοη- 
τή η αμηχανία απέναντι σε κα- 
ταστάσεις όπως αυτή που ζού- 
με. Ακόμα και η σιωπή που μας 
περικυκλώνει όταν αναφέρου- 
με το όνομα του γιου μας, Τεύ- 
κρου, έχει την εξήγησή της. 
Όλοι θέλουν να "πάνε παρακάτω", θέλουν 
να φύγουν από τη σφαίρα του δυσάρε- 
στου. 0 χρόνος, εξάλλου, είναι ο καλύτερος 
σύμμαχος των ανθρώπων. Φτάνει βέβαια 
να μη βρίσκονται στο κέντρο της φωτιάς, 
γιατί τότε ο χρόνος συστέλλεται και δια- 
στέλλεται με εντελώς παράδοξο τρόπο. Το 
χάραμα της 9ης Οκτωβρίου, η ώρα που πέ- 
θανε στη σκοπιά του ΚΕΝ Λάρνακας ο 
17χρονος γιος μας Τεύκρος, για όλους 
είναι δικαιωματικά "σχεδόν δυο μήνες μα- 
κριά". Για μας είναι σήμερα. 

Αντίθετα, οι διαδικασίες και οι έρευνες για 
τις συνθήκες του θανάτου τού Τεύκρου 
μας προβλέπεται να κρατήσουν μήνες 
ακόμα. Κατά αντιστρόφως ανάλογο τρόπο, 
εδώ ο χρόνος διαστέλλεται εξίσου απίστευ- 
τα. Ενόσω βέβαια η Αστυνομία διερευνά 
τα όσα περίεργα και παράδοξα έγιναν αμέ- 
σως πριν την ώρα του κακού, πολλοί άν- 
θρωποι έχουν τη δυνατότητα να μετατρέ- 
πονται σε ανώνυμους "ντετέκτιβ", εξάγο- 
ντας πορίσματα που υπηρετούν τις δικές 
τους ανάγκες και τις δικές τους ανασφά- 
λειες. Οι άνθρωποι, κατά κανόνα, φοβού- 
νται το μη προφανές. 

Αλλά οι άνθρωποι φοβούνται και το άβο- 
λο προφανές: ΓΓ αυτό και στο χορό των 
"πορισμάτων" που εξάγει σωρηδόν η κοι- 
νωνία για τη συγκεκριμένη περίπτωση, ο 
παράγοντας "στρατός" βρίσκεται περιέρ- 
γως στο απυρόβλητο. Κανένας που έχει 
παιδί που είναι ή πρόκειται να πάει στο 
στρατό δεν αντέχει να δεχτεί πως μπορεί 
να ευθύνεται αυτός ο Γολιάθ. Γιατί τότε 
αρχίζουν οι προσωπικές ευθύνες του κα- 
θενός μας για το πού στέλνουμε τα παιδιά 
μας. Έτσι, εμείς καθημερινά εισπράττουμε 
απίστευτες εικασίες ως βεβαιότητες. Κατά 
έναν παράδοξο τρόπο, μάλιστα, συνοδεύ- 
ονται από ένα "άκουσα ότι...". Και κατά 
διαβολική σύμπτωση αυτό το "άκουσα 
ότι..." ποτέ δεν συνοδεύεται από το όνομα 
του όποιου -μυστηριώδους- ομιλούντος. 
Όπως κάθε χορός αντικρουόμενων φα- 
ντασιώσεων, δεν έχει καμιά υπογραφή. 

Η πολλή αγάπη που εισπράξαμε και ει- 
σπράττουμε από φίλους, αντισταθμίζει. 
Την ίδια ώρα, όμως, αισθανόμαστε έντονα 
πως η προστατευτική σιωπή που απλώνεται 
σαν μανδύας γύρω μας, δεν είναι ό,τι ακρι- 
βώς θα θέλαμε. Και δεν είναι αυτό που 
αξίζει στον Τεύκρο μας. Δεν του αξίζουν οι 
ηλίθιες εικασίες, δεν του αξίζει όμως ούτε 

η σιωπή. Είτε από αγάπη προς εμάς, είτε 
με κίνητρο τον υπαινιγμό του "δεν δικαιού- 
στε διά να ομιλείτε". Το πέρασμά του από 
τη ζωή ήταν εξαιρετικά περήφανο για να 
πνιγεί μέσα στην απώλειά του. 

Όταν ένα πανέξυπνο παιδί γεμάτο επι- 
τυχίες, σχέδια και όνειρα μέχρι την τελευ- 
ταία του στιγμή, χάνεται με ένα τέτοιο τρό- 
πο, οι πρώτοι που οφείλουν να αισθάνονται 
ένοχοι είναι οι γονείς του. Που δεν κατά- 
λαβαν, δεν είχαν δει, δεν είχαν έστω διαι- 
σθανθεί. Αυτό όμως δεν σημαίνει πως όλα 
τα υπόλοιπα θα πρέπει να παραγραφούν. 
Και αν δεν είμαστε εμείς εκείνοι που θα 
πρέπει να τα διερευνήσουμε και να τα συ- 
ζητήσουμε, πάντως σίγουρα δε θα πρέπει 
να παρασιωπηθούν: 

1. Το γεγονός ότι αρνηθήκαμε να γίνει 
στρατιωτική κηδεία για τον Τεύκρο μας, 
και με τη στάση μας προκαλέσαμε και την 
απουσία του υπουργού από αυτήν, δεν 
ήταν αποτέλεσμα εμπάθειας. Ήταν η πε- 
ποίθησή μας πως αυτός ο παραλογισμός 
με το στρατό θα πρέπει τουλάχιστον να 
αρχίσει να συζητείται: Αν ως κοινωνία θέ- 
λουμε να καμωνόμαστε τους αγωνιστές 
και την ίδια στιγμή δε θέλουμε να πληρώ- 
νουμε για επαγγελματικό στρατό, τότε 
οφείλουμε ως ενήλικες να τον στελεχώ- 
νουμε οι ίδιοι με ουσιαστικό τρόπο, για κά- 
ποια από τα ενήλικά μας χρόνια. Μπορού- 
με να δανειστούμε ακόμη και πρότυπα άλ- 
λων χωρών. Δεν γίνεται μια κοινωνία ενη- 
λίκων να κολυμπά στην ευμάρεια, και την 
ίδια στιγμή να στέλνει 17χρονα παιδιά για 
δυο χρόνια στο στρατό για να βγάλουν το 
φίδι από την τρύπα. Στέλνουμε ανήλικους 
στην κοιλάδα του Ηλάι για να αντιμετωπί- 
σουν τον Γολιάθ που εμείς αποστρεφόμα- 
στε. Και παραξενευόμαστε κιόλας που κά- 
ποιοι δε θέλουν να πάνε (οι... "φυγόστρα- 
τοι") ή κάποιοι άλλοι ξαστοχούν και τελικά 
ο Γολιάθ τούς σκοτώνει. Και με κάθε φυ- 
σικότητα, τους ζητάμε και τα ρέστα. Πρό- 
κειται για τον πιο κυνικό εγωισμό μας, ακό- 
μη και απέναντι στα ίδια τα παιδιά μας. 

2. Παρακολουθούμε αυτόν τον καιρό 
τους πανηγυρικούς με την ευκαιρία των 
20 χρόνων της σύμβασης για τα δικαιώμα- 
τα του παιδιού. Πρόκειται για μια κατά- 
κτηση των σύγχρονων κοινωνιών, αναμ- 
φίβολα. Όμως, ως κυπριακή κοινωνία για 
άλλη μία φορά αποφεύγουμε το πιο ου- 
σιώδες: Ναι, είναι σημαντική η καταπολέ- 
μηση της λεκτικής, ψυχολογικής και σω- 
ματικής βίας κατά των παιδιών στην οι- 
κογένεια και στο σχολείο. Δεν είναι όμως 
αποκορύφωμα αυτής της βίας το να απο- 
φασίζουμε εμείς οι ενήλικες τη στράτευση 
ανηλίκων; Έστω και μετά από δική τους 
επιθυμία, το να υπογράφουμε ως πατέρες 


να σταθούν αντιμέτωποι με τον Γολιάθ 
(τον οποίο εμείς είδαμε, αυτοί αγνοούν), 
και να τους δίνουμε ένα ένσφαιρο όπλο 
να φυλάνε μια σκοπιά νυχθημερόν, δεκά- 
δες χιλιόμετρα μακριά από τον εχθρό (τον 
δικό μας, όχι τον δικό τους), δεν είναι πα- 
ραβίαση των δικαιωμάτων τους; Η Επίτρο- 
πος για τα Δικαιώματα του Παιδιού, με τη 
γνωστή ευαισθησία της, ας αρχίσει να το 
βλέπει αυτό το ζήτημα αυτεπάγγελτα. Όχι 
νομικίστικα, αλλά στην ουσία του. 

3. Είμαστε -ως γνωστόν- μια συντηρητική 
κοινωνία. Τόσο συντηρητική όμως, που 
αντιστρέφουμε τις ίδιες τις προσχηματικές 
μας αρχές και αξίες: Νομιμοποιούμε καθη- 
μερινά στη συνείδησή μας αυτόν που επι- 
λέγει την ώρα του διλήμματος, να βλάψει 
τον άλλον. Και στρέφουμε την πλάτη σ' 
αυτόν που -σε όλη του τη ζωή, αλλά και 
την κρίσιμη ώρα- κάνει την υπέρτατη επι- 
λογή να βλάψει τον εαυτό του παρά να 
κάνει κακό σε άλλον. Κι ας είναι ένας άρ- 
χοντας μ' αυτήν του την επιλογή. Μια στά- 
ση της κοινωνίας μας εξαιρετικά βολική: 
Κανένα ΜΜΕ δεν είναι υποχρεωμένο να 
ασχοληθεί με ένα τέτοιο θέμα αφού είναι 
ταμπού, και φυσικά κανένας δεν ζητά λο- 
γαριασμό από τον Γολιάθ. Ούτε καν τα 
περί "ανθρωπίνου λάθους", που έγιναν της 
μόδας τελευταία, δεν χρειάζεται να λε- 
χθούν ως δικαιολογία. Γ ιατί κανένας δεν ζη- 
τά λογαριασμό. 

4. Μέχρι πότε κάθε οικογένεια θα υπο- 
χρεώνεται να υφίσταται μόνη της τις μα- 
κρόσυρτες διαδικασίες που συνεπάγεται 
μια τέτοια τραγωδία; Το γεγονός ότι η υπό- 
θεση της 'Ήλιος" τώρα μπαίνει στην τελική 
(;) φάση, είναι μια ένδειξη. Την ίδια ώρα, 
όμως, δεν σημαίνει ότι λιγότερο πολύπλο- 
κες υποθέσεις (με όλα τους τα παράδοξα) 
δεν μπορούν να αντιμετωπίζονται με πιο 
ανθρώπινους ρυθμούς. Έχει κανείς την αί- 
σθηση ότι το σύστημα έχει ταχθεί να κα- 
τακρεουργεί όσους είχαν την ατυχία να 
χάσουν ένα αγαπημένο τους πρόσωπο. 

Εμείς δεν έχουμε να πούμε τίποτε άλλο. 
Θα παρακολουθούμε με κατανόηση γύρω 
μας να δοξάζεται εκείνο το παπαδιαμα- 
νπκό "εξηκολούθει". Αλλά την ίδια ώρα θα 
είμαστε παρόντες όσο μπορούμε και όσο 
αντέχουμε. Για να είμαστε βέβαιοι ότι το 
κάθε βήμα, την κάθε επιλογή και την κάθε 
σκέψη -μέχρι και την τελευταία- που έκανε 
το Τεύκρος μας, θα υπάρχουν δυο τουλά- 
χιστον άνθρωποι που θα τα αγαπούν και 
θα είναι περήφανοι γι' αυτά. Που θα είναι 
περήφανοι, όπως αξίζει στον Τεύκρο τον 
Άρχοντα - της δικής του ζωής και της δικής 
μας. 

Παύλος Παυλου - Αντρουλα Λαρκου 




